EPG วิ่ง 4% โบรกเคาะเป้าใหม่ 10 บ. มองผลงาน 3 ธุรกิจหลักโตกว่าคาด
EPG วิ่งฉิว 4% โบรกเคาะเป้าใหม่ 10 บ. มองผลงาน 3 ธุรกิจหลักโตกว่าคาด
27 ม.ค. 2564

ผู้สื่อข่าวรายงานว่า ราคาหุ้น บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ณ เวลา 10.05 น. อยู่ที่ระดับ 8.70 บาท บวก 0.35 บาท หรือ 4.19% สูงสุดที่ระดับ 8.85 บาท ต่ำสุดที่ระดับ 8.65 บาท ด้วยมูลค่าการซื้อขาย 67.74 ล้านบาท

ด้านบทวิเคราะห์ บล.เคทีบีเอสที ระบุในบทวิเคราะห์ แนะนำ “ซื้อ” หุ้น EPG ราคาเป้าหมาย 10 บาทต่อหุ้น โดยมีการปรับกำไรปี 2565 ขึ้นจากเดิม +12% เป็น 1.2 พันล้านบาท (เพิ่มขึ้น 19% จากปีก่อน) จากการฟื้นตัวของทั้ง 3 ธุรกิจหลัก
ได้แก่ 1) Aeroklas คาดว่าจะเติบโตได้โดดเด่นสุดจากยอดผลิตรถยนต์ในประเทศที่จะกลับมาเติบโต 10%-15% และธุรกิจ TJM ที่ออสเตรเลียจะเริ่มมีกำไรได้ต่อเนื่อง จากแผนการขยายตลาดและการลดต้นทุนที่เริ่มเห็นผลชัดเจนขึ้น, 2) Aeroflex จะได้ผลบวกจากแนวโน้มภาคการก่อสร้างทั้งในประเทศและต่างประเทศจะดีขึ้น
โดยเฉพาะในตลาดสหรัฐและญี่ปุ่น ซึ่งส่วนใหญ่มีการสั่งซื้อสินค้าระดับพรีเมี่ยม ซึ่งมี GPM ค่อนข้างสูง, 3) EPP จากการบริโภคในประเทศที่ฟื้นตัว และความนิยม food delivery รวมทั้งการซื้ออาหารไปรับประทานที่บ้านมากขึ้น รวมถึง GPM จะดีขึ้นจากอัตราการใช้กำลังการผลิตที่สูงขึ้น และ 4) ประเมินส่วนแบ่งกำไรบริษัทร่วมจะเพิ่มขึ้นเป็น 160 ล้านบาท (เพิ่มขึ้น 68% จากปีก่อน) ซึ่งธุรกิจส่วนใหญ่อยู่ในอุตสาหกรรมรถยนต์ ที่จะได้รับผลบวกจากอุตสาหกรรมรถยนต์ที่ฟื้นตัว
ทั้งนี้ ปรับราคาเป้าหมายเป็น 10.00 บาท อิง PER ปี 65 ที่ 23 เท่า (-0.5SD below 4-yr average PER) จากเดิมที่ 7.80 บาท อิง PER ปี 64 ที่ 23 เท่า (-0.5SD below 4-yr average PER) โดยมีการปรับกำไรสุทธิขึ้น ซึ่งมี key catalyst จากแนวโน้มกำไรจะดีขึ้นต่อเนื่องในงวดครึ่งหลังของปี 64 และปี 2565 จากทั้ง 3 ธุรกิจหลักที่จะปรับตัวดีขึ้นกว่าที่เคยคาด ทยอยฟื้นตัว
โดยเฉพาะ Aeroklas ที่จะดีขึ้นมากจากฐานที่ต่ำ ส่วนการแข็งค่าของเงินบาทเมื่อเทียบกับ USD จะมีผลกระทบบ้าง โดย EPG มีรายได้เป็นเงินสกุล USD ราว 50% ซึ่งใกล้เคียงกับต้นทุน USD ที่ 50% ขณะที่จะได้ผลบวกจากค่าเงินบาทที่อ่อนค่าเมื่อเทียบกับค่าเงินออสเตรเลีย (AUD) ซึ่ง EPG มีสัดส่วนรายได้เป็น AUD คิดเป็น 20%-25%